TOShKENT ShAHRIDAGI MEHMONXONA KOMPLEKSINI “BAKRI INVESTINDO” (INDONEZIYA) KOMPANIYASIGA SOTISh TOʻGʻRISIDA
(resolution, 2021-02-22)

Davlat tasarrufidan chiqarish va xususiylashtirish jarayonlarini chuqurlashtirish, shuningdek turizmni yanada rivojlantirish uchun qulay muhit yaratish maqsadida Vazirlar Mahkamasi qaror qiladi: 1. Oʻzbekiston Respublikasi Davlat mulki qoʻmitasi va “Oʻzbekturizm” milliy kompaniyasining Toshkent shahri, Oʻzbekiston ovozi koʻchasi, 2-uyda joylashgan mehmonxona kompleksini atrofidagi yer uchastkasi bilan birgalikda “Bakri Investindo” (Indoneziya) kompaniyasiga sotish toʻgʻrisidagi taklifiga rozilik berilsin. 2. Maʼlumot uchun qabul qilinsinki: “Oʻzbekturizm” milliy kompaniyasi bilan “Bakri Investindo” kompaniyasi oʻrtasida koʻrsatib oʻtilgan mehmonxona kompleksining oldi-sotdi shartnomasi tuzilgan; “Bakri Investindo” kompaniyasi sotib olinadigan kompleksga mulkchilik huquqini amalga oshirish va turizm sohasida faoliyat koʻrsatish uchun Toshkent shahrida oʻz filialini ochadi. 3. Mehmonxona kompleksini sotishdan tushadigan mablagʻlar va ulardan maqsadli foydalanish jadvali ilovaga* muvofiq tasdiqlansin hamda “Oʻzbekturizm” milliy kompaniyasiga tushadigan toʻlovlarni taqsimlash bilan bogʻliq barcha operatsiyalarni amalga oshirish topshirilsin. 4. Oʻzbekiston Respublikasi Adliya vazirligi “Bakri Investindo” kompaniyasining Oʻzbekistondagi filialini belgilangan tartibda roʻyxatdan oʻtkazsin. 5. Toshkent shahar hokimligi bir hafta muddatda: sotilayotgan mehmonxonaning atrofidagi yer uchastkasiga “Bakri Investindo” kompaniyasining mulkchilik huquqini rasmiylashtirsin; “Bakri Investindo” kompaniyasining tashkil etilayotgan filialiga mehmonxona kompleksida savdo faoliyatini amalga oshirish huquqini belgilangan tartibda bersin. 6. Oʻzbekiston Respublikasi Davlat mulki qoʻmitasi bir hafta muddatda avans toʻlov “Oʻzbekturizm” milliy kompaniyasi hisob-kitob schyotiga tushgandan va kompleksning qolgan qiymatiga “Bakri Investindo” kompaniyasi tomonidan tegishli bank kafolati berilgandan keyin hamda Toshkent shahar hokimligining qarori asosida mehmonxona kompleksiga va uning atrofidagi yer uchastkasiga egalik huquqiga dalolatnomani rasmiylashtirsin. 7. “Oʻzistiqbolstat” davlat qoʻmitasi “Bakri Investindo” kompaniyasining mehmonxona kompleksini Oʻzbekiston Respublikasi Investitsiya dasturiga kiritsin. 8. Oʻzbekiston Respublikasining amaldagi qonun hujjatlariga muvofiq xorijiy investorlarga beriladigan imtiyozlarga qoʻshimcha ravishda “Bakri Investindo” kompaniyasining filiali mehmonxona kompleksiga mulkchilik huquqi olingan kundan boshlab besh yil muddatga yer soligʻi va mulk soligʻi toʻlashdan ozod qilinsin. Oʻzbekiston Respublikasi Prezidentining “Buyuk Ipak yoʻlini qayta tiklashda Oʻzbekiston Respublikasining ishtirokini avj oldirish va respublikada xalqaro turizmni rivojlantirish borasidagi chora-tadbirlar toʻgʻrisida” 1995-yil 2-iyundagi PF-1162-son Farmoniga muvofiq koʻrsatib oʻtilgan filial besh yil muddatga chetga chiqariladigan foydadan soliq toʻlashdan ozod qilinsin. Belgilansinki, “Bakri Investindo” filialining valyuta kursi oʻzgarib turishi hisobidan hosil boʻladigan foydasi soliq solinadigan bazadan chiqarib tashlanadi. “Bakri Investindo” kompaniyasi filialiga inflatsiya darajasiga muvofiq aktivlarning balans qiymatiga tuzatish kiritishga, shuningdek elektr energiyasi, gaz va boshqa kommunal xizmatlar uchun Toshkent shahar mehmonxona komplekslari uchun amalda boʻlgan narxlar boʻyicha haq toʻlashga ruxsat berilsin. 9. “Oʻzbekturizm” mehmonxona kompleksi “Bakri Investindo” kompaniyasi mulkiga berilishi bilan bogʻliq davlat poshlinalari va yigʻimlarining barcha turlarini toʻlashdan ozod qilinsin. 10. Mazkur qarorning bajarilishini nazorat qilish Bosh vazirning oʻrinbosarlari S.S. Saidqosimov va B.S. Hamidov zimmasiga yuklansin.